**scris**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

și această dimineață

cu chipul tău drag pierdut în vis

pentru a fi găsit aici

deasupra ceștii cu cafea

poate cu noapte, cu lapte

iarna hoinărind fără tihnă printre blocuri

și sunetul unui tren care a plecat la opt fix

spre viață cu exact-inexact note ale unor clipe

prea grăbite să le întrebi de ce sunteți

de ce nu vă întoarceți cum niște frunze

cum niște zbaturi de vapor pe loc

n-ar fi întâmplare

n-ar fi înainte, n-ar fi

noroc sau nenoroc

n-ar fi drumurile pe care mergem

singuri sau împreună

n-ar fi poezia care spune suntem

uneori ca o statuie care vede

alteori ca un mugure, un nor, un tei,

un drum, un puf de păpădie

într-o clipă de temporalitate

de care te minunezi

în mica ta încercare de eternitate

-

Copyright Mariana Fulger